Om ganske kort tid bliver det afgjort. Det sker helt præcist 27. oktober. Den dag bliver der sat navn på den næste biskop over Aalborg Stift. I løbet af de kommende tre uger har knap 1800 menighedsrådsmedlemmer og præster i Aalborg Stift mulighed for at stemme på den af to kandidater, som de mener skal være den næste biskop i stiftet. Efter første valgrunde, som sluttede 21. september, står det klart, at den endelige kamp om, hvem der i fremtiden skal stå i spidsen for folkekirken i Nordjylland, kommer til at stå mellem Thomas Reinholdt fra Hjørring og Annette Bennedsgaard fra Horsens. Oprindeligt stillede tre kandidater op til posten, men efter 1. valgrunde måtte sognepræst ved Budolfi Kirke i Aalborg, Hanne Dahl, se sig slået i kampen om vælgernes gunst. Mens hun måtte nøjes med 22 procent af stemmerne, fik Thomas Reinholdt 38,1 procent, og Annette Bennedsgaard fik 39,2 procent. Endnu en valgkamp Da ingen af kandidaterne fik over 50 procent af stemmerne, udløste det en 2. valgrunde mellem de to kandidater, som har fået flest stemmer. Så nu skal Thomas Reinholdt og Annette Bennedsgaard altså endnu en gang føre valgkamp i store dele af Nordjylland. I debatprogrammet øverst i artiklen kan du blive klogere på de to kandidaters holdning til fremtidens folkekirke i Nordjylland. Det sendes desuden på TV2 Nord Salto den 17. oktober kl. 19.45.
De næste tre uger skal Thomas Reinholdt og Annette Bennedsgaard endnu en gang kæmpe om stemmerne i jagten på posten som biskop over Aalborg Stift.